อมตะส้มหล่นจีนญี่ปุ่นซื้อที่ปีนี้ดีเกินเป้า
อมตะ” แย้มสิ้นปีนี้ปิดยอดขายที่ดินได้ 3,500 ไร่ ปี 2556 โตอีกมาก เตรียมพัฒนาพื้นที่รับนักลงทุนหน้าใหม่ ผลปัญหา จีนญี่ปุ่น
10 ต.ค. 2555

อมตะ” แย้มสิ้นปีนี้ปิดยอดขายที่ดินได้ 3,500 ไร่ ปี 2556 โตอีกมาก เตรียมพัฒนาพื้นที่รับนักลงทุนหน้าใหม่ ผลปัญหา จีนญี่ปุ่น 
นายวิบูลย์ กรมดิษฐ์ กรรมการและประธานเจ้าหน้าที่การตลาดบริษัท อมตะคอร์ปอเรชัน (AMATA) เปิดเผยว่า ในปี 2555 บริษัทจะสามารถปิดยอดการขายพื้นที่ได้เป็น 3,500 ไร่ เกินกว่าเป้าหมายที่ตั้งไว้ที่ 3,000 ไร่ 
นอกจากนี้ ยังมั่นใจว่าการขายที่ดินของอมตะจะมีอัตราการขยายตัวอย่างต่อเนื่องไปจนถึงปี 2556 โดยมีการเตรียมแผนในการพัฒนาพื้นที่และลงทุนในส่วนขยายเพิ่มเติม เพื่อรองรับสัดส่วนนักลงทุนหน้าใหม่ที่จะเข้ามาเพิ่มขึ้นในปีหน้า
ทั้งนี้ ในปี 2556 ทิศทางการลงทุนในไทยจะมีสัญญาณที่ดีมากขึ้น เนื่องมาจากสถานการณ์ปัญหาข้อพิพาทระหว่างประเทศจีนกับประเทศญี่ปุ่น ที่คาดว่าจะมีความยืดเยื้อไปอีกระยะหนึ่ง ทำให้นักลงทุนญี่ปุ่นที่เข้าไปลงทุนในจีนเริ่มเบนเข็มหันมาลงทุนในไทย ขณะที่จีนมีการวางแผนในการกระจายความเสี่ยงในการลงทุนไปต่างประเทศ โดยเฉพาะการย้ายฐานการผลิตไปในฝั่งเอเชีย เพื่อลดการกีดกันทางการค้าจากประเทศทางยุโรปและสหรัฐ อีกทั้งยังมีผลจากนโยบายการปรับค่าแรงของจีนที่เพิ่มขึ้นทำให้ต้นทุนสูงขึ้น ทำให้ประเทศอื่นไม่กล้าตัดสินใจที่จะเข้ามาลงทุนในจีน 
สำหรับยอดขายครึ่งแรกปีนี้ บริษัทขายที่ดินได้เกือบ 2,000 ไร่ และบริษัทยังมีลูกค้ารอเซ็นสัญญาประมาณ 800 ไร่ ซึ่งคาดว่าจะมีการเซ็นสัญญาได้ภายในครึ่งปีหลังนี้ 
หุ้น AMATA ปิดบวก 0.30 บาท หรือเพิ่มขึ้น 1.79% มาปิดที่ 17.10บาท สวนทางดัชนีหุ้นไทยที่ทรุดลงแรง 12 จุดเศษ